題雲居上寺（並序）
作者：吉逾
朝代：唐

paragraphs: 到此花宮裏，觀身火宅中。
有爲皆是幻，何事不成空？
晚籟鳴寒谷，秋山響暮鐘。
欲歸林下路，新月上前峯。
（見《金石萃編》卷一百五。
）（〖1〗《金石萃編》王昶按：「雲居上寺，未詳處所。
據詩前稱范陽縣丞吉逾同躋攀于此云云，則寺當在范陽矣。
唐時范陽縣屬涿州，今撿《日下舊聞》引《名勝志》云：『涿州有智度寺，石城東北隅，剙自唐時，有舊碑刻。
其後即雲居寺，俱有石基浮圖。
』疑即此雲居上寺也。
謂之上寺者，以在智度寺之後也。
唐時舊碑刻，或即指此碑。
吉逾諸人之詩，《全唐詩》無一載者，因錄之，以見唐人詩千餘年來淪於草莽、爲人所未見者，蓋不勝紀云。
」〖2〗望按：詩題次行原有「范陽縣丞吉逾」六字，詩序辛酉歲云云。
當是唐德宗建中二年。
石刻於此詩後出「元和四年四月八是范□□」一行，疑此爲刻石年月，而「范□□」疑本是「范某刻」字樣，當是刻工題名。
果爾，則自辛酉賦詩以迄元和四年己丑刻石，其間已歷二十九年矣。
〖吉逾等人詩作於建中二年。
元和題名，陸增祥《八瓊室金石補正》卷六五錄作「元和四年八月八日范惟清呂〖以下缺〗」幷云此題名雖書於軒轅偉詩首「同前」二字之下，應別標一題，「《萃編》合爲一刻，誤矣」。
〗）。